Дизель қоры 326 мың тоннаға дейін ұлғайтылды
"Дизель қоры 326 мың тоннаға дейін ұлғайтылды" | "https://abai.kz/post/166736"
TITLE: Дизель қоры 326 мың тоннаға дейін ұлғайтылды
URL: https://abai.kz/post/166736
META: "Дизель қоры 326 мың тоннаға дейін ұлғайтылды" | "https://abai.kz/post/166736"
DATE: 23.03.2023
AUTHOR(s): Abai.kz
TOTAL WORDS: 170
TEXT: Премьер-Министр Әлихан Смайыловтың төрағалығымен өткен кеңесте Энергетика министрлігі, «Самұрық-Қазына» қоры және «ҚазМұнайГаз» ұлттық компаниясы басшыларының қатысуымен Қазақстанның энергетика саласын дамытудың өзекті мәселелері қаралды. Бұл туралы Үкімет басшысының баспасөз қызметі хабарлады. Атап айтқанда, ірі халықаралық инвесторларды тарту, жаңа энергия өндіруші қуаттарды (жылу, электр энергиясы) іске қосу, жаңартылатын энергия көздерін дамыту және инженерлік инфрақұрылымды жаңғырту жөніндегі жоспарлар талқыланды. Сонымен қатар кеңеске қатысушылар ішкі нарықты жанар-жағармай материалдарымен қамтамасыз ету шараларын қарастырды. I тоқсанда бензин, дизель отыны және сұйытылған газ өндірісі бекітілген жоспардан асып түсті. Атап айтқанда, дизель отынының қоры 1 қаңтардан 1 наурызға дейін 241 мың тоннадан 326 мың тоннаға дейін ұлғайтылды. Қазіргі уақытта жанар-жағармай материалдары бірінші кезекте егіс жұмыстарын жүргізу үшін ауыл шаруашылығы тауарын өндірушілерге, содан кейін жанармай құю станциялары мен әлеуметтік маңызы бар кәсіпорындарға жіберіледі. Оған қоса, кейбір өңірде тұтыну деңгейінің өте жоғары болуына байланысты отын жетіспей жатады. Осыған байланысты Энергетика министрлігі қажетті қорды толықтыру бойынша шаралар қабылдап жатыр. Бұдан басқа орта мерзімді және ұзақ мерзімді перспективада отын өндіру мен тұтыну балансын ескере отырып, газ саласын дамытудың өзекті мәселелері қозғалды. Abai.kz
